钦定古今图书集成/明伦汇编/氏族典/第283卷 > 《廖用贤尚友录》 > 黄回
## 钦定古今图书集成/明伦汇编/氏族典/第283卷 > 《廖用贤尚友录》 > 黄回

按《宋书黄回传》：“回，竟陵郡军人也。出身充郡府杂役，
稍至传教。臧质为郡，转斋帅。质为雝州，回复为斋帅。
质讨元凶，回随从有功，免军户。质在江州，擢领白直
队主。随质于梁山，败走向豫章，为台军主谢承祖所
录，付江州作部，遇赦得原。回因下都，于宣阳门与人
相打，诈称江夏王义恭马客，鞭二百，付右尚方。会中”
书舍人戴明宝被系，差回为户伯，性便辟勤紧，奉事
明宝，竭尽心力。明宝寻得原赦，委任如初。启免回，以
领随身队，统知宅及江西墅事。性有巧艺，触类多能，
明宝甚宠任之。回拳捷果劲，勇力兼人，在江西与诸
楚子相结，屡为劫盗。会太宗初即位，四方反叛，明宝
启太宗，使回募江西楚人，得快射手八百。假回宁朔
将军、军主，隶刘勔西讨于死虎，破杜叔宝军。除山阳
王休祐骠骑行参军，累迁至将校，以功封葛阳县男。
后废帝元徽初，桂阳王休范为逆，回以屯骑校尉领
军隶齐王。事平，转回骁骑将军，进爵为侯，改封闻喜
县。四年，迁冠军将军、南琅邪济阳二郡太守。建平王
景素反，回又率军讨平之，进号“征卤将军。”明年，迁右
卫将军。沈攸之反，以回为使持节、督郢州司州之义
阳诸军事、平西将军、郢州刺史，率众出新亭为前锋。
未发，而袁粲据石头为乱。回与新亭诸将帅任候伯、
彭文之、王宜兴、孙昙瓘等谋应粲，粲事发，候伯等并
乘船赴石头，唯昙瓘先至得入。候伯等至，而粲已平。
回本期诘旦率所领从御道直向台门，攻齐王于朝
堂，事既不果，齐王抚之如奋。回进军未至郢州，而沈
攸之败走。回至镇，进号镇西将军，改督为都督。回不
乐停郢州，固求南兖，遂率部曲辄还。改封安陆郡公，
都督南兖徐兖青冀五州诸军事、镇北将军、南兖州
刺史，加散骑常侍。齐王以回终为祸乱，乃上表极言。
诏收付廷尉，依法穷治。回死时年五十二。子僧念，尚
书左民郎，竟陵相，未发，从诛。